
FORSLAG TIL EUROPA-PARLAMENTETS LOVGIVNINGSMÆSSIGE BESLUTNING
om udkast til Rådets afgørelse om indgåelse af aftalen mellem Den Europæiske Union på den ene side og Republikken Ecuador på den anden side om samarbejde mellem Den Europæiske Unions Agentur for Retshåndhævelsessamarbejde (Europol) og Ecuadors myndigheder med ansvar for bekæmpelse af grov kriminalitet og terrorisme
(10965/2025 – C10‑0219/2025 – 2025/0120(NLE))
(Godkendelse)
Europa-Parlamentet,
–	der henviser til udkast til Rådets afgørelse (10965/2025),
–	der henviser til udkast til aftale mellem Den Europæiske Union på den ene side og Republikken Ecuador på den anden side om samarbejde mellem Den Europæiske Unions Agentur For Retshåndhævelsessamarbejde (Europol) og Ecuadors myndigheder med ansvar for bekæmpelse af grov kriminalitet og terrorisme (10969/2025),
–	der henviser til den anmodning om godkendelse, som Rådet har forelagt, jf. artikel 16, stk. 2, artikel 88, artikel 218, stk. 6, andet afsnit, litra a), nr. v), og artikel 218, stk. 7, i traktaten om Den Europæiske Unions funktionsmåde (C10‑0219/2025),
–	der henviser til forretningsordenens artikel 107, stk. 1 og 4, og artikel 117, stk. 7,
–	der henviser til henstilling fra Udvalget om Borgernes Rettigheder og Retlige og Indre Anliggender (A10‑0000/2025),
1.	godkender indgåelsen af aftalen;
2.	pålægger sin formand at sende Parlamentets holdning til Rådet og Kommissionen samt til medlemsstaternes regeringer og parlamenter og Republikken Ecuadors regering og parlament.

[bookmark: _Toc219450469]BEGRUNDELSE
Transnational organiseret kriminalitet og terrorisme er i sagens natur grænseoverskridende fænomener. Kriminelle netværk, der er involveret i narkotikahandel, menneskehandel, våbensmugling og hvidvask af penge, opererer ofte globalt og udnytter huller i lovgivningen og jurisdiktionsrelaterede mangler til at undgå afsløring og retsforfølgning. I den forbindelse spiller Latinamerika, som er hovedregionen for kokaindyrkning og -produktion, en særlig rolle. De latinamerikanske havne er ofte udgangspunktet for videretransport til Den Europæiske Union. Latinamerika er også en kilde til menneskesmugling med henblik på seksuel udnyttelse og i mindre grad udnyttelse af arbejdskraft og til irregulære migranter, som smugles ad luftvejen til EU.

Øget operationelt samarbejde og udveksling af relevante oplysninger mellem Europol og Ecuador vil være vigtig for at bekæmpe alvorlige lovovertrædelser på mange kriminalitetsområder og således garantere bedre sikkerhed for vores samfund. Dette samarbejde mellem Europol og Ecuador findes allerede i form af en samarbejdsordning, der blev undertegnet i oktober 2023. Der har også været udsendt en ecuadoriansk forbindelsesofficer til Europol. Uden mulighed for udveksling af personoplysninger kan dette redskab imidlertid ikke effektivt bekæmpe transnationale kriminelle netværk. Denne type øget operationelt samarbejde og udveksling af relevante oplysninger mellem Europol og Ecuador er vigtig for at bekæmpe alvorlige lovovertrædelser på mange kriminalitetsområder af fælles interesse.

Aftalen mellem EU og Ecuador om samarbejde mellem Europol og de ecuadorianske myndigheder tilvejebringer dette væsentlige element for vores retshåndhævende myndigheder. Den vil give mulighed for udveksling af personoplysninger, hvilket er afgørende, når der er tale om kriminelle. Men den tilvejebringer også generelle databeskyttelsesprincipper, kategorier af personoplysninger og regler for automatisk behandling og videreoverførsel af personoplysninger. Samtidig indeholder den også garantier såsom retten til indsigt og retten til berigtigelse, sletning og begrænsning. EDPS konkluderede positivt, at aftalen indeholder tilstrækkelige garantier med hensyn til beskyttelse af privatlivets fred og fysiske personers grundlæggende rettigheder og friheder. 

Samarbejde mellem Europol og Ecuadors kompetente myndigheder er absolut nødvendigt for at bekæmpe grov kriminalitet og terrorisme. Ved at lette deling af efterretninger, styrke den institutionelle kapacitet, harmonisere de retlige rammer og muliggøre koordinerede operationer øger dette partnerskab sikkerheden i Europa, Latinamerika og andre lande. Et sådant samarbejde understreger princippet om, at en kollektiv indsats i en globaliseret verden ikke kun er gavnlig – den er afgørende for at opretholde fred og stabilitet.

<FootprintIntro>Ordføreren erklærer på eget ansvar, at hun ikke i sin betænkning har medtaget input fra interesserepræsentanter, der er omfattet af anvendelsesområdet for den interinstitutionelle aftale om et obligatorisk åbenhedsregister[footnoteRef:1], eller fra repræsentanter for offentlige myndigheder i tredjelande, herunder deres diplomatiske missioner og ambassader, som i henhold til artikel 8 i bilag I til forretningsordenen skal angives i dette bilag.</FootprintIntro> [1:  Interinstitutionel aftale af 20. maj 2021 mellem Europa-Parlamentet, Rådet for Den Europæiske Union og Europa-Kommissionen om et obligatorisk åbenhedsregister (EUT L 207 af 11.6.2021, s. 1, ELI: http://data.europa.eu/eli/agree_interinstit/2021/611/oj).] 

